**Informatīvais ziņojums**

**„Par Eiropas Stabilitātes mehānisma darbību 2018. gadā”**

Informatīvais ziņojums ir izstrādāts saskaņā ar likuma „Par Latvijas pārstāvību Eiropas Stabilitātes mehānisma Valdē un Direktoru padomē” 7.pantu, kas nosaka, ka Ministru kabinets katru gadu ne vēlāk kā trīs mēnešus pēc tam, kad Eiropas Stabilitātes mehānisms (turpmāk – ESM) publicējis gada pārskatu[[1]](#footnote-1) saskaņā ar Līguma par Eiropas Stabilitātes mehānisma dibināšanu 27.panta 2.punktu, iesniedz Saeimai ziņojumu par ESM darbību iepriekšējā gadā. Pamatojoties uz augstāk minēto, informatīvais ziņojums turpmākajās sadaļās sniedz informāciju par ESM darbību 2018.gadā.

Atbilstoši Līguma par Eiropas Stabilitātes mehānisma dibināšanu 48.panta trešajā daļā noteikto, Latvija 2014.gada 13.martā kļuva par ESM dalībnieci ar pilnām tiesībām un pienākumiem. Latvijai šobrīd pieder 0,2746% no ESM kapitāla, un līdz 2018.gadam Latvija ESM kapitālā iemaksājusi 221,2 milj. *euro*. Atlikusī summa 103,2 milj. *euro* apmērā jāiemaksā vienā maksājuma reizē pēc pārejas perioda 2026.gadā.

1. **Par Eiropas Stabilitātes mehānismu**

ESM ir starptautiska finanšu institūcija, kas izveidota ar mērķi sniegt finansiālu palīdzību *euro* zonas dalībvalstīm, kurām radušās vai draud finansēšanas problēmas. ESM darbību rezultātā tiek mazināta atsevišķu valstu radīto fiskālo un finanšu satricinājumu ietekme uz kopējo *euro* zonas stabilitāti. ESM ir uzskatāms par aizdevēju *euro* zonas valstīm situācijās, kad tās nevar piekļūt finanšu tirgiem par ilgtspējīgām procentu likmēm. Tādējādi viens no ESM uzdevumiem ir stiprināt investoru uzticību un palīdzēt dalībvalstīm stabilizēt to situāciju finanšu tirgos. ESM akcionāri ir visas 19 *euro* zonas valstis, kas kopā līdz 2018.gada 31.decembrim ESM kapitālā ir ieguldījušas 80,5 mljrd. *euro.*

ESM aktivitātes iedalās trīs funkcijās:

1. **aizdevumu izsniegšana dalībvalstīm**. ESM sniedz vairākus palīdzības veidus:

* aizdevumu sniegšana, lai segtu finanšu vajadzības;
* aizdevumu sniegšana un tiešas kapitāla injekcijas, lai rekapitalizētu finanšu iestādes;
* kredītlīnijas izsniegšana kā piesardzības instruments;
* dalībvalstu obligāciju iepirkšana primārajos un sekundārajos vērtspapīru tirgos;

1. **finanšu līdzekļu piesaiste finanšu tirgos**, lai finansētu aizdevumu veikšanu;
2. **investīcijas**, ko nodrošina ESM akcionāru ieguldījums 80,5 mljrd. *euro* apmērā, rezerves fondu un ESM likviditātes buferis.

Pateicoties stabilai kapitāla struktūrai un finansēšanas un investīciju stratēģijai, ESM vairākus gadus ir novērtēts ar augstu kredītreitingu (*skatīt 1.tabulu*), tādējādi veiksmīgi piesaistot un palielinot finanšu resursus par ļoti izdevīgām procentu likmēm. 2018.gadā reitingu aģentūra *Moody's* mainīja ESM reitinga prognozi no stabilas uz pozitīvu.

***1.tabula. Starptautisko kredītreitingu aģentūru novērtējums***

|  |  |  |  |
| --- | --- | --- | --- |
|  | Ilgtermiņa | Īstermiņa | Reitinga prognoze |
| Moody's | Aa1 | P-1 | Pozitīva |
| Fitch Ratings | AAA | F1+ | Stabila |
| DBRS | AAA | R-1 (augsts) | Stabila |

1. **ESM īstenoto finansiālo palīdzību programmu pieredze**

Kopš dibināšanas brīža ESM ir sniedzis palīdzību trīs valstīm. Kipra un Spānija makroekonomikas korekcijas programmas (turpmāk – programma) ir noslēgušas, attiecīgi 2013.gadā un 2016.gadā, savukārt Grieķijas programma noslēdzās 2018.gada 20.augustā.

* 1. **Finansiālās palīdzības programma Kiprai**

Kipras finansiālās palīdzības programma noslēdzās 2016.gadā, izmantojot 6,3 mljrd. *euro*.Piešķirtais finansējums tika izlietots i) finanšu sektora stabilitātes atjaunošanai, ii) publisko finanšu ilgtspējas stiprināšanai, iii) strukturālo reformu veicināšanai, kā arī iv) banku rekapitalizācijai. Izaugsmes un fiskālās situācijas uzlabošanās palīdzēja Kiprai atgūt pieeju finanšu tirgiem un ļāva veiksmīgi noslēgt programmu bez turpmākiem piesardzības pasākumiem. Šobrīd Kipra ir pakļauta pēc-programmas uzraudzībai, kas ilgs līdz brīdim, kad tiks atmaksāti 75% no izsniegtā aizdevuma.

2018.gadā Kipra trešo gadu pēc kārtas piedzīvoja ekonomikas izaugsmi, iekšzemes kopproduktam (turpmāk – IKP) pieaugot tuvu 4% un bezdarba līmenim samazinoties tuvu 8%. Tomēr budžeta bilance 2018.gadā veidojās ar deficītu, kas saistāms ar vienreizēju atbalstu Kipras Kooperatīvai bankai (turpmāk – KKB). Valsts atbalsts un iesaiste KKB aktīvu pārdošanā 2018.gadā ir palielinājis valsts parādu līdz 102,5%, kas ir viens no augstākajiem *euro* zonā. 2018.gadā Kipra ir atguvusi investīciju kategorijas kredītreitingu novērtējumu no trīs galvenajām kredītreitingu aģentūrām (*Fitch, Moody’s, S&P*).

Kiprai piešķirtā aizdevuma atlikusī nominālvērtība 2018.gada 31.decembrī ir 6,3 mljrd. *euro*, un pēc-programmas uzraudzības misijās secināts, ka pastāv zems risks, ka Kipra nespēs nodrošināt ESM aizdevuma atmaksu.

* 1. **Finansiālās palīdzības programma Spānijai**

Spānijas programma ilga līdz 2013.gada decembrim, ar mērķi i) atjaunot banku kapitāla pietiekamību un ii) izveidot ietvaru problemātisko aktīvu pārvaldībai, kā arī iii) uzlabot banku pārraudzību un regulējumu. Šobrīd Spānija ir pakļauta pēc-programmas uzraudzības posmam, līdz brīdim, kad tiks atmaksāti 75% no izsniegtā aizdevumu apjoma.

Pateicoties ekonomikas un nekustamā īpašuma tirgus atveseļošanai, 2018.gadā Spānijas bankas uzlaboja savu rentabilitāti un aktīvu kvalitāti. Valsts budžeta deficīts, neskatoties uz 2018.gada jūnijā notikušo valdības maiņu, samazinājās līdz 2,5% no IKP. Bezdarba līmenis samazinājās līdz 14,5%, bet joprojām saglabājas krietni virs *euro* zonas vidējā rādītāja. 2018. gadā valsts parāda līmenis bija 97,1%, lai gan pēdējos gados mazinās, tas joprojām saglabājas augsts.

Spānija 2018. gadā ir veikusi trīs priekšlaicīgus maksājumus ESM kopsummā 8 mljrd. *euro* apmērā, un kopš 2014.gada kopumā ir veikusi deviņus brīvprātīgus priekšlaicīgus maksājumus. ESM izsniegtā aizdevuma neatmaksātā summa uz 2018.gada 31.decembri veido 23,7 mljrd. *euro*.

**2.3. Finansiālās palīdzības programma Grieķijai**

2018.gada augustā Grieķija noslēdza 2015.gadā uzsākto ESM atbalsta programmu, izmantojot aizdevumu 61,9 mljrd. *euro* apmērā. Programmas mērķis bija ieviest reformas četros nozīmīgos virzienos i) fiskālās ilgtspējas atjaunošana, ii) finanšu stabilitātes nodrošināšana, iii) izaugsmes un konkurētspējas veicināšana, iv) valsts pārvaldes uzlabošana. Pēc programmas noslēgšanās Grieķijā ir uzsākta pastiprināta pēc-programmas uzraudzība, un katru ceturksni Eiropas Komisija publicē uzraudzības ziņojumus, lai novērtētu pieņemto reformu īstenošanu atbilstoši saistībām.

Finanšu palīdzības izmaksa Grieķijai tika nodrošināta atsevišķās daļās, un katra maksājuma izmaksa bija atkarīga no apstiprināto nosacījumu izpildes. 2018.gadā ESM Grieķijai izsniedza pēdējos trīs aizdevuma maksājumus 21,7 mljrd. *euro* apmērā.

Panākto progresu 2018.gadā apstiprina Grieķijas ekonomisko rādītāju uzlabošanās. 2017.gadā bija vērojama ekonomiskā izaugsme, kas turpinājās arī 2018.gadā, IKP tempam palielinoties par 1,9%, ko galvenokārt veicināja eksporta un privātā patēriņa pieaugums. Paredzams, ka IKP pieaugums 2019. un 2020.gadā ik gadu sasniegs 2,3% un to galvenokārt stimulēs iekšzemes pieprasījums. Lai gan bezdarba līmenis joprojām saglabājas augsts, 2018.gada beigās tas ir samazinājies līdz 18,4%. Darba tirgū arī turpmāk tiek prognozēti uzlabojumi un paredzēta detalizēta uzraudzība, lai novērtētu nesenās minimālās algas palielināšanas ietekmi uz darba tirgus atveseļošanās tempu. Grieķijas fiskālā bilance ievērojami uzlabojusies no 15,1% deficīta 2009.gadā līdz budžeta pārpalikumam kopš 2016.gada. Primārais budžeta pārpalikums 2018.gadā sasniedza 4,3%, pārsniedzot noteikto primāro pārpalikuma mērķi 3,5% apmērā no IKP, kas saistāms ar investīciju projektu kavējumiem. Grieķijas parāds 2018.gadā joprojām saglabājās augsts 181,1% no IKP, kas būtiski pārsniedz Māstrihtas līgumā noteiktos 60% no IKP. Tomēr parāda atmaksājamības novērtējums ir stabils un tiek prognozēts, ka parāda līmenis mazināsies.

2018.gada 22.jūnija *Euro* grupā tika panākta vienošanās par Grieķijas parāda samazināšanas pasākumiem, kas tiks veikti Grieķijai reizi pusgadā līdz 2022.gada vidum (paredzētais reformu ieviešanas termiņš), ja Grieķija pildīs savas saistības attiecībā uz reformu nepārtrauktību un pabeigšanu. Pasākumi ietver: i) ekvivalentu summu atgriešanu, kuras izriet no centrālo banku turētajām Grieķijas obligācijām saskaņā ar Vērtspapīru tirgu programmu un Nolīgumu par neto finanšu aktīviem, un ii) atteikšanos no palielinātās procentu likmju starpības daļai aizdevumu, kurus izsniedzis Eiropas finanšu stabilitātes instruments[[2]](#footnote-2).

Grieķijai piešķirtā ESM aizdevuma atlikusī nominālvērtība 2018.gada 31.decembrī ir 59,9 mljrd. *euro*.

1. **ESM reforma**

2018.gada 14.decembrī notikušajā *Euro* samita laikā *euro* zonas valstu un valdību vadītāji atbalstīja priekšlikumu kopumu par Eiropas Ekonomikas un monetārās savienības padziļināšanu, kas ietvēra arī ESM lomas stiprināšanu *euro* zonas dalībvalstu ekonomisko un finanšu krīžu vadības ietvarā. *Euro* samita laikā tika panākta vienošanās par vairākiem būtiskiem jautājumiem ESM kontekstā:

* Grozījumu priekšlikumu izstrāde *Līgumā par Eiropas Stabilitātes mehānisma dibināšanu* ESM reformas īstenošanai un publiskā atbalsta instrumenta ieviešanai:
  + Publiskā atbalsta instrumenta (*common backstop*) darbības galveno nosacījumu izstrāde Vienotajam noregulējuma fondam;
  + Esošo ESM piesardzības instrumentu – Piesardzības nosacījumu kredītlīnijas ar nosacījumiem (PCCL) un Uzlaboto nosacījumu kredītlīnijas (ECCL) – pilnveidošana;
  + Parāda ilgtspējas analīzes pilnveide, t.sk. kolektīvās rīcības klauzulas modeļa pāreja no dubultās kārtas uz vienu kārtu;
  + ESM un Eiropas Komisijas sadarbības veicināšana, integrējot ESM Eiropas Savienības juridiskajā ietvarā.

1. **Galvenie ESM finanšu darbības rezultāti 2018.gadā**

2018.gada 31.decembrī ESM bilance veidoja EUR 807,1 mljrd. *euro*, kas, salīdzinot ar 2017.gadu, ir palielinājusies par 10,1 mljrd. *euro*. Tas saistāms ar ESM aizdevuma izsniegšanu Grieķijai 21,7 mljrd. *euro* apmērā un Spānijas saņemto priekšlaicīgo atmaksu 8 mljrd. *euro* apmērā.

2018.gadā ESM tīrā peļņa sastādīja 284,7 milj. *euro*, kas, salīdzinot ar 2017.gadu, ir par 216,1 milj. *euro* vairāk. Ievērojamais peļņas pieaugums galvenokārt saistāms ar Vācijas un Francijas maksājumiem, attiecīgi 128,9 milj. *euro* un 86,7 milj. *euro* . Naudas pārskaitījumi veikti, ņemot vērā minēto valstu politisko apņemšanos atgriezt ESM negatīvo procentu summu, kas tika iekasēta par ESM naudas līdzekļu uzturēšanu attiecīgo valstu centrālajās bankās 2017.gadā.

2018.gada peļņu 284,7 milj. *euro* paredzēts novirzīt rezerves fondā. Līdz šim, katru gadu ESM peļņa pilnā apmērā tika ieskaitīta rezerves fondā, nevis izmaksāta dividendēs ESM dalībvalstīm. Šāda lēmuma mērķis ir uzkrāt līdzekļus, lai nodrošinātos pret iespējamiem zaudējumiem un mazinātu risku, ka būtu jāizmanto kapitāla pēc pieprasījuma iesaukšana, kam attiecīgi būtu negatīva ietekme uz dalībvalstu vispārējās valdības budžeta bilancēm.

2018.gadā ESM apmaksājamais kapitāls veidoja 80,5 mljrd. *euro*, kas tika investēts parāda vērtspapīros vai turēts skaidrā naudā ESM dalībvalstu centrālajās bankās.

ESM Auditoru padome un ārējā auditoru kompānija “Ernst&Young” apstiprināja, ka sagatavotais ESM gada pārskats sniedz patiesu informāciju par finanšu stāvokli, darbības rezultātiem un naudas plūsmu 2018.gadā.

***3.tabula. ESM peļņa vai zaudējums attiecīgajā gadā kopš ESM dibināšanas (milj. euro)***

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| ESM peļņa vai zaudējumi | -0,5 | 253,9 | 443,9 | 729,4 | 568,8 | 68,6 | 284,7 |

# Finanšu ministrs J.Reirs

1. ESM 2018. gada pārskats publicēts 2019. gada 13. jūnijā. [↑](#footnote-ref-1)
2. https://ec.europa.eu/info/publications/economy-finance/enhanced-surveillance-report-greece-november-2018\_en [↑](#footnote-ref-2)